Han er ikke vokset op over byens tankstation, men Jacob Mathiassen minder på mange måder om en ung Tom Kristensen. - Det ligger jo lidt i det, når man kommer her fra byen, siger Jacob Mathiassen til TV2 Nord. Jacob Mathiassen kommer nemlig fra Hobro, han lærte at køre hurtigt på Mous Gokart-baner, og så drømmer han om at deltage i Le Mans. - Uddannelsen er sat på standby, så det er alt eller intet, og det skal bare lykkes, fortsætter han. Den 22-årige racerkører vandt i weekenden et prestigefyldt løb på den legendariske Silverstone-bane i England, da den unge hobrogenser fik debut i den engelske serie Britcar Endurance Championship. - Bortset fra Ferrari har næsten alle Formel 1-teams base i England lige omkring Silverstone, så det er virkelig landet at gøre det godt i, siger Jacob Mathiassen. Med sejren på Silverstone er han kommet ét skidt nærmere målet om stryge til tops i sin sport – og måske blive Hobros næste Tom Kristensen.

Referat:
Over påsken viste racerkøreren Jacob Mathiassen lovende takter, da han i sin debut i England vandt et løb på den legendariske Silverstone-bane.